Imtella' Diċembru 28, 2020 - Aġġornata 28 Ta' Diċembru, 2020 8:42pm Ħafna staqsew għaliex ix-xahar li għadda kien hawn Malta t-tenur ta' fama internazzjonali, Andrea Bocelli. It-tweġiba sħiħa se tingħata l-ewwel fuq Television Malta fl-aħħar jum tas-sena – il-Ħamis li ġej fid-disgħa ta' filgħaxija . . . u mbagħad fuq diversi stazzjonijiet televiżivi madwar id-dinja. Bocelli ħa sehem fi proġett mużikali fil-forma ta' produzzjoni speċjali għat-televiżjoni li hi ispirata mill-aħħar album tiegħu bl-isem: 'Believe'. Il-produzzjoni li nġibdet f'diversi postijiet f'Malta fiha tmien kanzunetti għax Andrea Bocelli jgħid li n-numru tmienja hu sinifikanti ħafna għal Malta. Andrea Bocelli mhux l-ewwel darba li żar u ta kunċerti f'Malta iżda f'nofs Novembru li għadda fuq inizjattiva tal-Awtorità Maltija għat-Turiżmu u b'kollaborazzjoni mal-Fondazzjoni għat-Turiżmu fil-Mediterran, it-tenur Taljan ġie Malta biex il-ġmiel, l-istorja u l-għeruq insara ta' dawn il-gżejjer ikunu fiċ-ċentru ta' produzzjoni speċjali għat-televiżjoni. Il-produzjoni ta' kważi 50 minuta se tixxandar fuq diversi stazzjonijiet tat-televiżjoni madwar id-dinja, b'TVM se jkun l-ewwel wieħed li jxandru nhar il-Ħamis li ġej fid-disgħa ta' filgħaxija. Il-kunċert se jkun ukoll fuq iċ-channel ta' YouTube ta' Andrea Bocelli b'potenzjal li jarawh mitt miljun persuna. Fih Bocelli jinterpeta tmien kanzunetti mill-aħħar album tiegħu 'Believe', erbgħa miġbuda fil-Kon-Kattidral ta' San Ġwann u erbgħa oħra fil-Forti Sant'Iermu, il-Belt. Għażel in-numru tmienja għal bosta raġunijiet, fosthom għat-tmien ponot fis-salib tal-Kavallieri ta' San Ġwann. Fil-bidu tal-produzzjoni li fiha jidhru wħud mill-isbaħ siti u rkejjen fil-gżejjer Maltin, it-tenur ta' fama dinjija jagħmel referenza għal għeruq insara tal-pajjiż b'referenza għat-360 knisja, għat-tliet siti ta' wirt dinji, għall-istorja mqallba ta' Malta u għall-fatt li minkejja l-isfidi kollha, ħafna kulturi differenti huma kapaċi jgħixu flimkien fil-paċi. F'sena pjuttost imdallma minħabba l-pandemija, il-produzzjoni toffri t-tama u Andrea Bocelli jfakkar kif Malta hi eżempju ħaj ta' dan u ta' kif m'għandna naqtgħu qalbna qatt.